b"\n_START_ARTICLE_\nSonet\n_START_PARAGRAPH_\nSonet je stalna pesni\xc5\xa1ka oblika. Sestavljen je iz \xc5\xa1tirih kitic. Prvi dve sta \xc5\xa1tirivrsti\xc4\x8dni \xe2\x80\x94 kvartini in sestavljata kvartetni del, drugi dve pa sta trivrsti\xc4\x8dni \xe2\x80\x94 tercini in sestavljata tercetni del, v angle\xc5\xa1kem sonetu pa obi\xc4\x8dajno tri kvartine s sklepnim dvosti\xc5\xa1jem. V italijanskem in slovenskem sonetu je standardni verz italijanski (la\xc5\xa1ki) ali jambski enajsterec, v angle\xc5\xa1kem sonetu jambski deseterec in enajsterec, v francoskem pa aleksandrinec. Rima v kvartetnem delu je oklepajo\xc4\x8da, v tercetnem pa svobodna, po navadi veri\xc5\xbena; v angle\xc5\xa1kem sonetu je rima vseskozi prestopna, v sklepnem dvostihu pa zaporedna._NEWLINE_Sonetno obliko obi\xc4\x8dajno podpira tudi vsebinski rez, ki so ga dostikrat povezovali z zlatim rezom. V kvartinah se zastavi in razvije tema, v tercini pa se poda sklep in ideja, v obeh mora biti druga\xc4\x8dna rima. Druga mo\xc5\xbenost je, da kvartini podata osnovno prispodobo, ki ji tercini de\xc5\xa1ifrirata pomen,\n_START_SECTION_\nPrimeri\n_START_PARAGRAPH_\nFrance Pre\xc5\xa1eren: Sonetni venec, 1. sonet_NEWLINE_Po\xc3\xa9t tvoj n\xc3\xb2v Slovencem v\xc3\xaanec vije,_NEWLINE__NEWLINE_'z petn\xc3\xa1jst sonetov t\xc3\xad tak\xc3\xb3 ga spl\xc3\xa9ta, _NEWLINE__NEWLINE_de\xc2\xa0\xc2\xbbM\xc3\xa0gistr\xc3\xa1le\xc2\xab, pesem trikrat p\xc3\xa9ta, _NEWLINE__NEWLINE_vseh drugih skupaj v\xc3\xa9\xc5\xbee h\xc3\xa0rmon\xc3\xadje. _NEWLINE__NEWLINE_Iz nj\xc3\xaaga 'zvira, vanjga s\xc3\xa8 spet zlije _NEWLINE__NEWLINE_po vrsti p\xc3\xa9sem vs\xc3\xa1keg\xc3\xa0 soneta;_NEWLINE__NEWLINE_prihodnja v pr\xc3\xa9dnje k\xc3\xb4ncu j\xc3\xa8 za\xc4\x8deta;_NEWLINE__NEWLINE_enak je pevec v\xc3\xaancu p\xc3\xb2ez\xc3\xadje;_NEWLINE__NEWLINE_vse misli 'zv\xc3\xadraj\xc3\xb2 'z ljubezni \xc3\xaane, _NEWLINE__NEWLINE_in kj\xc3\xa9r pon\xc3\xb3\xc4\x8di v spanju s\xc3\xb2 zastale, _NEWLINE__NEWLINE_zbud\xc3\xa9 se, k\xc3\xb2 spet zarja no\xc4\x8d pre\xc5\xbe\xc3\xaane._NEWLINE__NEWLINE_Ti s\xc3\xac \xc5\xbeivlj\xc3\xaanja moj'ga m\xc3\xa0gistr\xc3\xa1le,_NEWLINE__NEWLINE_glas\xc3\xadl se 'z nj\xc3\xaaga, k\xc3\xb2 ne b\xc3\xb3 ve\xc4\x8d m\xc3\xaane,_NEWLINE__NEWLINE_ran m\xc3\xb4jih b\xc3\xb2 spomin in tv\xc3\xb4je hvale._NEWLINE_Dragotin Kette: Izprehod IV_NEWLINE_Pesmi nemirne, \xc4\x8demu ste letele_NEWLINE__NEWLINE_gori na sever iz cvetnega juga,_NEWLINE__NEWLINE_ob\xc4\x8dudovat ledenike li bele_NEWLINE__NEWLINE_ali meglenega morij sodruga?_NEWLINE__NEWLINE_Ali samotne li fjorde in fjele_NEWLINE__NEWLINE_ali smereko, ki prazna ji struga_NEWLINE__NEWLINE_njena je znanka in druge vesele_NEWLINE__NEWLINE_neme \xc4\x8deri so in \xc5\xbealost in tuga?_NEWLINE__NEWLINE_Pesmi ve strastne, lepoto Germanke_NEWLINE__NEWLINE_mrzle in hladne in \xc4\x8diste in tihe_NEWLINE__NEWLINE_ste ob\xc4\x8dud\xc3\xa1vale dolgo dovolj._NEWLINE__NEWLINE_Zopet poglejte v o\xc4\x8di Gruzijanke,_NEWLINE__NEWLINE_ju\xc5\xbene poslu\xc5\xa1ajte zopet mi vzdihe,_NEWLINE__NEWLINE_zopet o\xc5\xbeivite bolj se in bolj!_NEWLINE_Milan Jesih_NEWLINE_(Grizljal sem svin\xc4\x8dnik ves preljubi dan_NEWLINE__NEWLINE_in silil se z eno samo vrstico,_NEWLINE__NEWLINE_kakor da bi z neba vabikal ptico,_NEWLINE__NEWLINE_naj pride sest mi na odprto dlan,_NEWLINE__NEWLINE_pa ni\xc4\x8d; a be\xc5\xbeni spanec je doklical,_NEWLINE__NEWLINE_ko sem sede zakinkal poklapan,_NEWLINE__NEWLINE_neznane verze mi z obrobja sanj_NEWLINE__NEWLINE_\xe2\x80\x93 Obenem Lu\xc4\x8d, Lepoto In Resnico \xe2\x80\x93,_NEWLINE__NEWLINE_da sem samo strmel pobit pobo\xc5\xbeen,_NEWLINE__NEWLINE_pred silo, ki je budnost ne pozna,_NEWLINE__NEWLINE_saj ro\xc5\xbea je bila v imenu ro\xc5\xbee,_NEWLINE__NEWLINE_celo srce v re\xc4\x8denosti srca..._NEWLINE__NEWLINE_Buden ne vem ne teme ne besed._NEWLINE__NEWLINE_A je, pod zvezdami, je tak sonet.)\n_START_SECTION_\nViri in literatura\n_START_PARAGRAPH_\nMilan Jesih: Soneti. Celovec: Wieser, 1989. (COBISS)_NEWLINE__NEWLINE_Dragotin Kette. Pesmi. Ljubljana: Mladinska kniga, 1983. (COBISS)_NEWLINE__NEWLINE_Boris Paternu: Sonet in konstituiranje slovenske poezije. Obdobja. 1995. (COBISS)_NEWLINE__NEWLINE_Franc Zadravec: Pogledi na sonet in odmiki od njegove klasi\xc4\x8dne oblike (od Ketteja do Vodu\xc5\xa1ka). Obdobja. 1997. (COBISS)_NEWLINE__NEWLINE_Janko Kos, Miran Hladnik, Darko Dolinar, Marijan Dovi\xc4\x87, Marko Juvan, Evald Koren, Alenka Koron, Lado Kralj, Igor Saksida, Majda Stanovnik, Tomo Virk: Literatura\xc2\xa0: leksikon. Ljubljana\xc2\xa0: Cankarjeva zalo\xc5\xbeba, 2009. (COBISS)_NEWLINE__NEWLINE_Boris A. Novak: Oblike srca. Ljubljana: Modrijan, 1997. (COBISS)_NEWLINE__NEWLINE_Boris A. Novak: Sonet. Ljubljana: DZS, 2004.(COBISS)_NEWLINE__NEWLINE_Tone Pretnar, Romanti\xc4\x8dno tridesetletje (1818-1848) - vir slovenskega sonetizma, S\xc5\x82owia\xc5\x84ska Metryka Por\xc3\xb3wnawcza: V. Sonet. Ur. Lucylla Pszczo\xc5\x82owska, Dorota Urba\xc5\x84ska, Polska Akademia Nauk, Instytut Bada\xc5\x84 Literackich, Warszawa 1993."